GA Iris Oifigiúil an Aontais Eorpaigh L 135/11

RIALACHÁN (AE) 2016/792 Ó PHARLAIMINT NA hEORPA AGUS ÓN gCOMHAIRLE

an 11 Bealtaine 2016

maidir le hinnéacsanna comhchuibhithe praghsanna do thomhaltóirí agus maidir leis an innéacs praghsanna tithe, agus lena n-aisghairtear Rialachán (CE) Uimh. 2494/95 ón gComhairle

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 338(1) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón mBanc Ceannais Eorpach (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) Ceapadh an t-innéacs comhchuibhithe praghsanna do thomhaltóirí (ICPT) chun an boilsciú a thomhas ar bhealach comhchuibhithe ar fud na mBallstát. Úsáideann an Coimisiún agus an Banc Ceannais Eorpach (BCE) ICPT ina measúnú ar chobhsaíocht praghsanna sna Ballstáit faoi Airteagal 140 den Chonradh ar Fheidhmiú an Aontais Eorpaigh (CFAE).

(2) Úsáidtear innéacsanna comhchuibhithe i gcomhthéacs Nós Imeachta an Choimisiúin um Míchothromaíochtaí Maicreacnamaíocha (3), mar a bunaíodh le Rialachán (AE) Uimh. 1176/2011 ó Pharlaimint na hEorpa agus ón gComhairle.

(3) Tá sé bunriachtanach go mbeadh staidreamh praghsanna ar ardchaighdeán agus ar ardleibhéal inchomparáideachta ann dóibh siúd atá freagrach as beartas poiblí san Aontas, do thaighdeoirí agus do shaoránaigh uile na hEorpa.

(4) Úsáideann an Córas Eorpach Banc Ceannais (CEBC) ICPT mar innéacs chun an tslí a mbaintear amach cuspóir CEBC maidir le cobhsaíocht praghsanna faoi Airteagal 127(1) CFAE a thomhas, rud a bhfuil ábharthacht ar leith ag baint leis maidir le beartas airgeadaíochta an Aontais a shainmhíniú agus a chur chun feidhme faoi Airteagal 127(2) CFAE. De bhun Airteagal 127(4) agus Airteagal 282(5) CFAE, táthar le dul i gcomhairle le BCE, maidir le haon ghníomh Aontais arna bheartú laistigh dá réimsí inniúlachta.

(5) Is é cuspóir an Rialacháin seo creat comhchoiteann a bhunú maidir le forbairt, táirgeadh agus scaipeadh innéacs comhchuibhithe praghsanna do thomhaltóirí agus an innéacs praghsanna tithe (IPT) ar leibhéal an Aontais agus ar an leibhéal náisiúnta. Ní fhágann sé sin, áfach, nach bhféadfadh an reachtóir, amach anseo, gcur i bhfeidhm an chreata a leathnú, dá mba ghá, chuig an leibhéal fo-náisiúnta chomh maith.

(6) Le Rialachán (CE) Uimh. 2494/95 (4) ón gComhairle bunaíodh creat coiteann chun innéacsanna comhchuibhithe praghsanna do thomhaltóirí a chur ar bun. Ní mór an creat dlíthiúil sin a chur in oiriúint do riachtanais reatha agus do dhul chun cinn teicniúil, agus tuilleadh feabhais a chur dá bhrí sin ar ábharthacht agus ar inchomparáideacht innéacsanna comhchuibhithe praghsanna do thomhaltóirí agus IPT. Ba cheart, ar bhonn an chreata nua, tús a chur leis an obair ar shraith de tháscairí breise a bhaineann le forás praghsanna.

(7) Cuirtear san áireamh leis an Rialachán seo clár an Choimisiúin um rialáil níos fearr agus, go háirithe, an Teachtaireacht ón gCoimisiún an 8 Deireadh Fómhair 2010 dar teideal “Rialáil Chliste san Aontas Eorpach”. I réimse an staidrimh, tá simpliú agus feabhsú na timpeallachta rialála sa staidreamh leagtha mar chuspóir ag an gCoimisiún, dá dtagraítear i dTeachtaireacht ón gCoimisiún an 10 Lúnasa 2009 maidir le modh táirgthe staidrimh AE: fís do na deich mbliana atá romhainn.

(8) Ba cheart ICPT agus an t-innéacs comhchuibhithe praghsanna do thomhaltóirí ag rátaí cánach seasmhacha (ICPT-CS), a mhiondealú i gcatagóirí aicmiú Eorpach an tomhaltais aonair de réir cuspóra (ECOICOP); Ba cheart a áirithiú le haicmiú den sórt sin go mbeadh na staitisticí Eorpacha ar fad a bhaineann leis an tomhaltas príobháideach comhsheasmhach, inchomparáide. Ba cheart do ECOICOP freisin a bheith ag teacht le COICOP NA, arb é an caighdeán idirnáisiúnta é lena n-aicmítear an tomhaltas aonair de réir cuspóra, agus dá bhrí sin, ba cheart ECOICOP a chur in oiriúint chun é a ailíniú leis na hathruithe atá tagtha ar COICOP NA.

(9) Tá ICPT bunaithe ar phraghsanna a chonacthas, lena n-áirítear cánacha ar tháirgí. Mar sin, bíonn tionchar ar an mboilsciú ag athruithe ar rátaí cánach ar tháirgí. Ní mór faisnéis a bhailiú freisin faoi thionchar na n-athruithe cánach ar an mboilsciú chun an boilsciú a anailísiú agus an comhfhogasú a mheasúnú i mBallstáit. Chun na críche sin, ba cheart ICPT a ríomh ar bhonn praghsanna rátaí tairiseacha cánach chomh maith.

(10) Céim mhór i leith tuilleadh feabhais a chur ar ábharthacht agus ar inchomparáideacht ICPT is ea innéacsanna praghsanna a bhunú do theaghaisí agus go háirithe do thithe úinéir-áitithe (TÚÁ). Tá IPT ina bhonn riachtanach do thiomsú an innéacs praghsanna TÚÁ. Ina theannta sin, tá IPT ina tháscaire tábhachtach ina cheart féin. Faoin 31 Nollaig 2018, ba cheart don Choimisiún tuarascáil a ullmhú agus ba cheart aghaidh a thabhairt inti ar oiriúnacht innéacs praghsanna TÚÁ lena chomhtháthú i gcumhdach ICPT. Ag brath ar thorthaí na tuarascála sin, laistigh de thréimhse ama réasúnach, ba cheart don Choimisiún, i gcás inarb iomchuí, togra a thíolacadh chun an Rialachán seo a leasú maidir leis an innéacs praghsanna TÚÁ a chomhtháthú i gcumhdach ICPT.

(11) Ó thaobh an bheartais airgeadaíochta sa limistéar euro, tá luathfhaisnéis shealadach i bhfoirm tobmheastacháin ríthábhachtach maidir le hICPT míosúil. Mar sin, ba cheart do na Ballstáit a bhfuil an euro mar airgeadra acu tobmheastacháin den sórt sin a sholáthar.

(12) Tá ICPT ceaptha chun measúnú a dhéanamh ar chobhsaíocht praghsanna. Níl sé ceaptha a bheith ina innéacs costas maireachtála. Chomh maith le hICPT, ba cheart taighde a chur ar bun ar innéacs comhchuibhithe costas maireachtála.

(13) Ba cheart tréimhse tagartha na n-innéacsanna comhchuibhithe a uasdátú go tréimhsiúil. Ba cheart rialacha a bhunú le haghaidh thréimhsí tagartha na n-innéacsanna comhchoiteanna comhchuibhithe agus a bhfo-innéacsanna, arna gcomhtháthú ag pointí éagsúla ama chun inchomparáideacht agus ábharthacht na n-innéacsanna atá mar thoradh ar an gcomhtháthú sin a áirithiú.

(14) Chun feabhas a chur ar chomhchuibhiú céimnitheach na n-innéacsanna comhchuibhithe praghsanna do thomhaltóirí agus IPT, ba cheart treoirstaidéir a sheoladh chun a mheasúnú an bhféadfaí faisnéis bhunúsach feabhsaithe a úsáid nó cineálacha nua cur chuige modheolaíocha a chur i bhfeidhm. Ba cheart don Choimisiún na bearta is gá a ghlacadh agus teacht ar dhreasachtaí cearta, lena n-áirítear tacaíocht airgeadais, chun treoirstaidéir den sórt sin a spreagadh.

(15) Ba cheart don Choimisiún (Eurostat) na foinsí agus na modhanna a fhíorú a úsáideann Ballstáit chun innéacsanna comhchuibhithe a ríomh agus ba cheart dó faireachán a dhéanamh ar chur chun feidhme an chreata dlí ag Ballstáit. Chun na críche sin, ba cheart don Choimisiún (Eurostat) comhphlé tráthrialta a choimeád ar bun le húdaráis staidrimh na mBallstát.

(16) Tá faisnéis chúlra riachtanach chun a mheasúnú an bhfuil na hinnéacsanna comhchuibhithe mionsonraithe arna soláthar ag na Ballstáit inchomparáide a ndóthain. Chomh maith leis sin, cabhraíonn modhanna agus cleachtais tiomsúcháin trédhearcacha i mBallstáit leis na geallsealbhóirí go léir tuiscint a fháil ar na hinnéacsanna comhchuibhithe agus a gcaighdeán a fheabhsú tuilleadh. Ba cheart, dá bhrí sin, sraith rialacha a bhunú maidir le meiteashonraí comhchuibhithe a thuairisciú.

(17) Chun caighdeán na sonraí staidrimh a chuireann Ballstáit ar fáil a áirithiú, ba cheart don Choimisiún leas a bhaint as na sainchumais agus na cumhachtaí iomchuí dá bhforáiltear in Airteagal 12 de Rialachán (CE) Uimh. 223/2009 ó Pharlaimint na hEorpa agus ón gComhairle (5).

(18) D'fhonn a áirithiú go ndéanfar oiriúnú do na hathruithe atá tagtha ar COICOP NA, chun leasú a dhéanamh ar liosta na nithe a rialaítear le gníomhartha cur chun feidhme trí nithe a chur leis an liosta sin chun go gcuirfear san áireamh forbairt theicniúil na modhanna staidrimh agus bunaithe ar mheastóireacht na dtreoirstaidéar, agus chun modhnú a dhéanamh ar an liosta d'fho-innéacsanna ECOICOP nach gceanglaítear ar Bhallstáit iad a thiomsú chun go gcuirfear san áireamh cluichí seansúlachta in ICPT agus in ICPT-CS, ba cheart an chumhacht a tharmligean chuig an gCoimisiún i ndáil le hinnéacsanna comhchuibhithe chun gníomhartha a ghlacadh i gcomhréir le hAirteagal 290 CFAE. Tá sé ríthábhachtach go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar na doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil, iomchuí.

(19) Chun go n-áiritheofar go mbeidh na hinnéacsanna comhchuibhithe go hiomlán inchomparáideach, is gá coinníollacha aonfhoirmeacha do chur i bhfeidhm ECOIOCP ar mhaithe le ICPT agus ICPT-CS;, don mhiondealú ar an tobmheastachán ar ICPT a sholáthraíonn Ballstáit a bhfuil an euro mar airgeadra acu; agus do mhiondealuithe innéacs praghsanna TÚÁ agus IPT; do cháilíocht ualaí na n-innéacsanna comhchuibhithe; do mhodhanna feabhsaithe bunaithe ar threoirstaidéir dheonacha; don mhodheolaíocht iomchuí; do rialacha mionsonraithe maidir le hathscálú na n-innéacsanna comhchuibhithe; do na caighdeáin malartaithe sonraí agus meiteashonraí; d'athbhreithniú na n-innéacsanna comhchuibhithe agus a bhfo-innéacsanna; agus do cheanglais i leith dearbhú cáilíochta teicniúil a bhaineann le hábhar tuarascálacha bliantúla caighdeánacha ar cháilíocht, an sprioc do sholáthar tuarascálacha don Choimisiún (Eurostat) agus struchtúr na bhfardal agus an sprioc do sholáthar na bhfardal don Choimisiún (Eurostat). Chun coinníollacha aonfhoirmeacha den sórt sin a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (6).

(20) Agus bearta cur chun feidhme agus gníomhartha tarmligthe á nglacadh ag an gCoimisiún, i gcomhréir leis an Rialachán seo, ba cheart dó an chost-éifeachtúlacht a chur san áireamh i gcás inarb iomchuí agus a áirithiú nach gcuirfear ualach suntasach breise ar Bhallstáit ná ar na freagróirí leis na bearta agus leis na gníomhartha sin.

(21) Ós rud é nach féidir leis na Ballstáit cuspóir an Rialacháin seo, eadhon caighdeáin chomhchoiteanna staidrimh a chruthú le haghaidh innéacsanna comhchuibhithe praghsanna do thomhaltóirí agus IPT, a bhaint amach go leordhóthanach agus gur fearr is féidir é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach.

(22) I gcomhthéacs Airteagal 7 de Rialachán (CE) Uimh. 223/2009, iarradh ar an gCoiste um an gCóras Staidrimh Eorpach a threoir ghairmiúil a thabhairt.

(23) Ba cheart, dá bhrí sin, Rialachán (CE) Uimh. 2494/95 a aisghairm,

TAR ÉIS AN RIALACHÁN SEO A GHLACADH:

Airteagal 1

Ábhar

Leagtar síos leis an Rialachán seo creat comhchoiteann maidir le forbairt, táirgeadh agus scaipeadh innéacsanna comhchuibhithe praghsanna do thomhaltóirí (ICPT, ICPT-CS, innéacs praghsanna TÚÁ) agus an innéacs praghsanna tithe (IPT) ar leibhéal an Aontais agus ar an leibhéal náisiúnta.

Airteagal 2

Sainmhínithe

Chun críocha an Rialacháin seo, tá feidhm ag na sainmhínithe seo a leanas:

(1) ciallaíonn “táirgí” earraí agus seirbhísí mar a shainmhínítear iad i bpointe 3.01 d'Iarscríbhinn A a ghabhann le Rialachán (AE) Uimh. 549/2013 ó Pharlaimint na hEorpa agus ón gComhairle (7) (“CCE 2010”);

(2) ciallaíonn “praghsanna do thomhaltóirí” na praghsanna ceannaigh a íocann teaghlaigh chun táirgí aonair a cheannach trí bhíthin idirbhearta airgeadaíochta;

(3) ciallaíonn “praghsanna tithe” praghsanna idirbhirt na dteaghaisí a cheannaíonn teaghlaigh;

(4) ciallaíonn “praghsanna ceannaigh” na praghsanna iarbhír a íocann ceannaitheoirí ar tháirgí, lena n-áirítear aon chánacha ar na táirgí, lúide fóirdheontais, tar éis na lascainí a bhaint as na praghsanna caighdeánacha nó as na muirir chaighdeánacha, seachas ús nó seirbhísí táillí breise a cuireadh leis an bpraghas faoi shocruithe creidmheasa nó aon mhuirir bhreise a tabhaíodh toisc nach ndearnadh an íocaíocht laistigh den tréimhse a sonraíodh ag am an cheannaigh;

(5) ciallaíonn “praghsanna riartha” na praghsanna atá leagtha síos go díreach ag an rialtas nó atá go mór faoi thionchar an rialtais;

(6) ciallaíonn “innéacs comhchuibhithe praghsanna do thomhaltóirí” nó “ICPT” an t-innéacs inchomparáide praghsanna do thomhaltóirí a tháirgeann gach Ballstát;

(7) ciallaíonn “innéacs comhchuibhithe praghsanna do thomhaltóirí ag rátaí cánach seasmhacha” nó “ICPT-CS” an t-innéacs lena dtomhaistear athruithe ar phraghsanna do thomhaltóirí nach mbíonn éifeacht orthu ag athruithe ar rátaí cánach ar tháirge a tharlaíonn le linn na tréimhse céanna ama;

(8) ciallaíonn “ráta cánach” paraiméadar cánach agus féadfaidh sé a bheith ina chéatadán áirithe den phraghas nó ina mhéid iomlán cánach a ghearrtar ar aonad fisiciúil;

(9) ciallaíonn “innéacs praghsanna tithíochta úinéir-áitithe” nó “innéacs praghsanna TÚÁ” an t-innéacs lena dtomhaistear athruithe ar phraghsanna idirbhirt teaghaisí nua in earnáil na dteaghlach agus ar phraghsanna idirbhirt táirgí eile a fhaigheann na teaghlaigh ina ról mar úinéirí-áititheoirí;

(10) ciallaíonn “innéacs praghsanna tithe” nó “IPT” an t-innéacs lena dtomhaistear athruithe ar phraghsanna idirbhirt na dteaghaisí a cheannaíonn teaghlaigh;

(11) ciallaíonn “fo-innéacs ICPT nó ICPT-CS” an t-innéacs praghsanna d'aon cheann de chatagóirí aicmiú Eorpach an tomhaltais aonair de réir cuspóra, (ECOICOP) mar a leagtar amach in Iarscríbhinn I iad;

(12) ciallaíonn “innéacsanna comhchuibhithe” ICPT, ICPT-CT, innéacs praghsanna TÚÁ agus IPT;

(13) ciallaíonn “tobmheastachán ar ICPT” meastachán luath ar ICPT a sholáthraíonn Ballstáit a bhfuil an euro mar airgeadra acu, agus ar féidir é a bheith bunaithe ar fhaisnéis shealadach agus, más gá, ar shamhaltú iomchuí;

(14) Ciallaíonn “innéacs de chineál Laspeyres” an t-innéacs praghsanna lena dtomhaistear an t-athrú meánach ar phraghsanna idir tréimhse thagartha na bpraghsanna agus tréimhse chomparáide trí leas a bhaint as scaireanna caiteachais ó thréimhse éigin roimh an tréimhse tagartha, agus sa chás ina ndéantar na scaireanna caiteachais a choigeartú chun léiriú a thabhairt ar phraghsanna sa tréimhse tagartha. Déantar “innéacs de chineál Laspeyres” a shainmhíniú mar a leanas: Cuirtear praghas táirge in iúl le p; cuirtear tréimhse tagartha na bpraghsanna in iúl le 0, agus cuirtear an tréimhse chomparáide in iúl le t. Is ionann ualaí, (w), agus scaireanna caiteachais de thréimhse (b), roimh an tréimhse tagartha, agus déantar iad a choigeartú chun léiriú a thabhairt ar phraghsanna thréimhse tagartha na bpraghsanna, is é sin 0;

(15) ciallaíonn “tréimhse tagartha innéacs” an tréimhse ina bhfuil an t-innéacs socraithe ag 100 pointe innéacs;

(16) ciallaíonn “tréimhse tagartha na bpraghsanna” an tréimhse lena gcuirtear praghas na tréimhse comparáide i gcomparáid; i gcás innéacsanna míosúla, is í mí na Nollag na bliana roimhe sin tréimhse tagartha na bpraghsanna, agus i gcás innéacsanna ráithiúla, is í an ceathrú ráithe den bhliain roimhe sin tréimhse tagartha na bpraghsanna;

(17) ciallaíonn “faisnéis bhunúsach” sonraí lena gcumhdaítear an méid a leanas: (a) i dtaca le hICPT agus le hICPT-CS: (i) praghsanna ceannaigh táirgí a chaithfear a chur san áireamh chun fo-innéacsanna a ríomh i gcomhréir leis an Rialachán seo, (ii) saintréithe lena gcinntear praghas an táirge, (iii) faisnéis maidir le cánacha agus dleachtanna máil arna dtobhach, (iv) faisnéis maidir le cibé an bhfuil praghas á riar go hiomlán nó go páirteach, agus (v) ualaí lena léirítear leibhéal agus struchtúr tomhaltais na dtáirgí lena mbaineann; (b) i dtaca leis an innéacs praghsanna TÚÁ: (i) praghsanna idirbhirt teaghaisí atá nua in earnáil na dteaghlach agus praghsanna idirbhirt táirgí eile a fhaigheann na teaghlaigh ina ról mar úinéirí-áititheoirí agus a chaithfear a chur san áireamh chun an t-innéacs praghsanna TÚÁ a ríomh i gcomhréir leis an Rialachán seo, (ii) saintréithe lena gcinntear praghas na teaghaise agus praghsanna táirgí eile a fhaigheann na teaghlaigh ina ról mar úinéirí-áititheoirí, agus (iii) ualuithe lena léirítear leibhéal agus struchtúr na gcatagóirí ábhartha caiteachais ar thithíocht; (c) i dtaca le hIPT (i) praghsanna idirbhirt teaghaisí a cheannaíonn teaghlaigh is gá a chur san áireamh chun IPT a ríomh i gcomhréir leis an Rialachán seo, (ii) saintréithe lena gcinntear praghas na teaghaise, agus (iii) ualuithe lena léirítear leibhéal agus struchtúr na gcatagóirí ábhartha caiteachais ar thithíocht.

(18) ciallaíonn “teaghlach” teaghlach faoi mar a thagraítear dó i bpointe (a) agus i bpointe (b) de mhír 2.119 d'Iarscríbhinn A a ghabhann le ESA 2010, beag beann ar stádas náisiúntachta nó stádas cónaitheora;

(19) ciallaíonn “críoch eacnamaíoch an Bhallstáit” an chríoch eacnamaíoch faoi mar a thagraítear dó i mír 2.05 d'Iarscríbhinn A a ghabhann le ESA 2010, ach amháin go gcuimsítear na hiamhchríocha allchríche atá laistigh de theorainneacha an Bhallstáit agus go n-eisiatar na hiamhchríocha críochacha atá lonnaithe sa chuid eile den domhan;

(20) ciallaíonn “caiteachas airgeadaíochta tomhaltais deiridh teaghlach” an chuid sin den chaiteachas tomhaltais deiridh arna thabhú: — ag teaghlaigh, — in idirbhearta airgeadaíochta, — ar chríoch eacnamaíoch an Bhallstáit, — ar tháirgí a úsáidtear chun riachtanais nó mianta daoine aonair a shásamh go díreach, mar a shainmhínítear i mír 3.101 d'Iarscríbhinn A a ghabhann le ESA 2010 iad, — le linn ceann den dá thréimhse atá á gcur i gcomparáid le chéile nó le linn an dá thréimhse;

(21) ciallaíonn “athrú suntasach ar an modh táirgthe” athrú a mheastar a mbeidh tionchar aige ar an ráta bliantúil athraithe ar innéacs comhchuibhithe ar leith nó ar chuid de in aon tréimhse, athrú ar mó é ná: (a) 0,1 pointí céatadáin maidir le hICPT gach ítim, le hICPT-CS uile-mhíre, leis an innéacs praghsanna TÚÁ gach ítim nó le hIPT gach ítim, (b) 0,3, 0,4, 0,5 nó 0,6 pointí céatadáin d'aon rannán, grúpa, aicme nó fo-aicme ECOICOP (5 dhigit), do ICPT nó ICPT-CT faoi seach.

Airteagal 3

Tiomsú na n-innéacsanna comhchuibhithe

1. Soláthróidh Ballstáit na hinnéacsanna comhchuibhithe mar a shainmhinítear iad i bpointe (12) d'Airteagal 2 don Choimisiún (Eurostat).

2. Déanfar na hinnéacsanna comhchuibhithe a nascadh go slabhrúil le hinnéacsanna de chineál Laspeyres gach bliain.

3. Beidh ICPT agus ICPT-CS bunaithe ar athruithe ar phraghsanna agus ar ualú na dtáirgí a áirítear sa chaiteachas airgeadaíochta tomhaltais deiridh teaghlaigh.

4. Ní chumhdófar idirbhearta idir teaghlaigh, le hICPT ná le hICPT-CS, ach amháin i gcás cíosanna a íocann tionóntaí le tiarnaí talún príobháideacha, sa chás go mbíonn na tiarnaí talún príobháideacha ag gníomhú mar tháirgeoirí margaidh seirbhísí arna gceannach ag teaghlaigh (tionóntaí).

5. Déanfar an t-innéacs praghsanna TÚÁ a thiomsú, i gcás inar féidir é agus ar choinníoll go mbeidh na sonraí ar fáil, do na 10 mbliana roimh theacht i bhfeidhm an Rialacháin seo.

6. Déanfar fo-innéacsanna ICPT agus ICTP-CS a thiomsú do chatagóirí ECOICOP. Glacfaidh an Coimisiún gníomhartha cur chun feidhme lena sonrófar coinníollacha aonfhoirmeacha maidir le cur i bhfeidhm ECOICOP chun críche ICPT agus ICPT-CS. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

7. Faoin 31 Nollaig 2018, déanfaidh an Coimisiún tuarascáil a ullmhú, agus tabharfar aghaidh inti ar oiriúnacht an innéacs praghsanna TÚÁ lena chomhtháthú i gcumhdach ICPT. Ag brath ar thorthaí na tuarascála, más iomchuí, tíolacfaidh an Coimisiún togra chun an Rialachán seo a leasú a mhéid a bhaineann leis an innéacs praghsanna TÚÁ a chomhtháthú i gcumhdach ICPT laistigh de thréimhse ama réasúnach. Má shuitear sa tuarascáil gur gá tuilleadh forbairtí modheolaíochta a dhéanamh chun an t-innéacs praghsanna TÚÁ a chomhtháthú i gcumhdach ICPT, rachaidh an Coimisiún ar aghaidh leis an obair mhodheolaíoch agus tabharfaidh sé tuarascáil do Pharlaimint na hEorpa agus don Chomhairle maidir leis an obair sin, de réir mar is iomchuí.

8. Glacfaidh an Coimisiún gníomhartha cur chun feidhme lena sonrófar miondealú thobmheastachán ICPT a sholáthraíonn Ballstáit a bhfuil an euro mar airgeadra acu. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

9. Glacfaidh an Coimisiún gníomhartha cur chun feidhme lena sonrófar na miondealuithe ar an innéacs praghsanna TÚÁ agus na miondealuithe ar IPT. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

10. Gach bliain, déanfaidh Ballstáit nuashonrú ar ualuithe na bhfo-innéacsanna do na hinnéacsanna comhchuibhithe. Glacfaidh an Coimisiún gníomhartha cur chun feidhme lena sonrófar coinníollacha aonfhoirmeacha maidir le cáilíocht ualuithe na n-innéacsanna comhchuibhithe. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

Airteagal 4

Inchomparáideacht na n-innéacsanna comhchuibhithe

1. Chun go measfar na hinnéacsanna comhchuibhithe a bheith inchomparáide, ní léireoidh aon difríochtaí idir Ballstáit ar gach leibhéal mionsonraí ach na difríochtaí in athruithe ar phraghsanna nó i bpatrúin chaiteachais.

2. Aon fho-innéacsanna de na hinnéacsanna comhchuibhithe a chlaonann ó choincheapa nó ó mhodhanna an Rialacháin seo, measfar iad a bheith inchomparáide má bhíonn de thoradh orthu innéacs a meastar go mbaineann na difríochtaí córasacha seo leis:

(a) níos lú ná nó cothrom le 0,1 phointe céatadáin ar an meán ar feadh bliana i gcomparáid leis an mbliain roimhe sin ó innéacs a tiomsaíodh de réir chur chuige modheolaíochta an Rialacháin seo, i gcás ICPT agus ICPT-CS;

(b) níos lú ná nó cothrom le pointe céatadáin amháin ar an meán ar feadh bliana i gcomparáid leis an mbliain roimhe sin ó innéacs a tiomsaíodh de réir chur chuige modheolaíochta an Rialacháin seo, i gcás an innéacs TÚA agus innéacs praghsanna IPT.

I gcás nach féidir na ríomhanna dá dtagraítear sa chéad fhomhír a dhéanamh, déanfaidh na Ballstáit na hiarmhairtí a bhaineann le húsáid modheolaíochta a chlaonann ó choincheapa nó ó mhodhanna an Rialacháin seo a leagan amach go mionsonraithe.

3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 10 chun Iarscríbhinn I a leasú chun inchomparáideacht na n-innéacsanna comhchuibhithe a áirithiú ar an leibhéal idirnáisiúnta agus i gcomhréir le hathruithe ar aicmiú tomhaltais aonair de réir cuspóra COICOP NA.

4. D'fhonn coinníollacha aonfhoirmeacha a áirithiú agus innéacsanna comhchuibhithe inchomparáide á gcur le chéile, agus ar mhaithe le cuspóirí an Rialacháin seo a bhaint amach, glacfaidh an Coimisiún gníomhartha cur chun feidhme lean sonrófar tuilleadh modhanna feabhsaithe bunaithe ar threoirstaidéir dheonacha dá dtagraítear in Airteagal 8, agus an mhodheolaíocht. Bainfidh na gníomhartha cur chun feidhme sin leis an méid seo:

(i) sampláil agus ionadaíochas;

(ii) bailiú praghsanna agus an chóir a chuirtear orthu;

(iii) athsholáthairtí agus ceartú cáilíochta;

(iv) tiomsú innéacsanna;

(v) athbhreithnithe;

(vi) innéacsanna speisialta;

(vii) an chóir a chuirtear ar tháirgí i réimsí ar leith.

Áiritheoidh an Coimisiún nach gcuirfidh na gníomhartha tarmligthe sin ualach suntasach breise ar na Ballstáit ná ar na freagróirí.

Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

5. Ag féachaint do tháirgeadh na n-innéacsanna comhchuibhithe, d'fhonn forbairtí teicniúla sna modhanna staidrimh a chur san áireamh agus bunaithe ar mheastóireacht na dtreoirstaidéar dá dtagraítear in Airteagal 8(4), tabharfar de chumhacht don Choimisiún an chéad fhomhír de mhír 4 den Airteagal seo a leasú, trí bhíthin gníomhartha tarmligthe arna nglacadh i gcomhréir le hAirteagal 10, trí nithe a chur leis an liosta a leagtar amach ann, ar choinníoll nach bhfuil aon fhorluí idir nithe breise den sórt sin agus cinn atá ann cheana, agus nach n-athraíonn siad raon feidhme ná nádúr na n-innéacsanna comhchuibhithe faoi mar a leagtar amach sa Rialachán seo iad.

Airteagal 5

Ceanglais maidir le sonraí

1. An fhaisnéis bhunúsach a bhaileoidh Ballstáit do na hinnéacsanna comhchuibhithe agus dá bhfo-innéacsanna, beidh sí ionadaíoch ar leibhéal na mBallstát.

2. Gheofar an fhaisnéis ó aonaid staidrimh mar a shainítear iad i Rialachán (CEE) Uimh. 696/93 (8) ón gComhairle nó ó fhoinsí eile, ar an gcoinníoll go gcomhlíontar na ceanglais chomparáideachta do na hinnéacsanna comhchuibhithe dá dtagraítear in Airteagal 4 den Rialachán seo.

3. Na haonaid staidrimh a sholáthraíonn faisnéis ar tháirgí a áirítear i gcaiteachas airgeadaíochta tomhaltais deiridh teaghlaigh, comhoibreoidh siad chun an fhaisnéis bhunúsach a bhailiú nó a sholáthar de réir mar is gá. Tabharfaidh na haonaid staidrimh faisnéis bhunúsach a bheidh cruinn, iomlán do na comhlachtaí náisiúnta atá freagrach as na hinnéacsanna comhchuibhithe a thiomsú.

4. Arna iarraidh sin do na comhlachtaí náisiúnta atá freagrach as na hinnéacsanna comhchuibhithe a thiomsú, cuirfidh na haonaid staidrimh taifid leictreonacha d'idirbhearta ar fáil, i gcás ina mbíonn fáil orthu, amhail sonraí ó scanóirí, agus iad a mhionsonraithe agus is gá chun innéacsanna comhchuibhithe a chur le chéile agus chun measúnú a dhéanamh ar chomhlíonadh na gceanglas inchomparáideachta agus ar cháilíocht na n-innéacsanna comhchuibhithe.

5. Is í 2015 a bheidh mar thréimhse tagartha choiteann innéacs do na hinnéacsanna comhchuibhithe. Úsáidfear an tréimhse tagartha innéacs sin d'amsraith iomlán na n-innéacsanna uile comhchuibhithe agus a bhfo-innéacsanna.

6. Déanfar na hinnéacsanna comhchuibhithe agus a bhfo-innéacsanna a athscálú le tréimhse tagartha choiteann innéacs nua i gcás ina ndéantar athrú mór ar an modheolaíocht le haghaidh na n-innéacsanna comhchuibhithe a ghlacfar i gcomhréir leis an Rialachán seo, nó gach 10 mbliana tar éis an athscálaithe dheireanaigh ó 2015 ar aghaidh. Beidh éifeacht leis an athscálú ar an tréimhse tagartha innéacs nua:

(a) d'innéacsanna míosúla, leis an innéacs d'Eanáir na bliana i ndiaidh na tréimhse tagartha innéacs;

(b) d'innéacsanna ráithiúla, leis an innéacs do chéad ráithe na bliana i ndiaidh na tréimhse tagartha innéacs.

Déanfaidh an Coimisiún gníomhartha cur chun feidhme a ghlacadh lena mbunófar rialacha mionsonraithe maidir le hathscálú ar na hinnéacsanna comhchuibhithe. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

7. Ní cheanglófar ar Bhallstáit an méid a leanas a tháirgeadh agus a tharchur:

(a) fo-innéacsanna ICPT agus ICPT-CS a chuimsíonn níos lú ná aon chuid as gach míle den chaiteachas iomlán

(b) fo-innéacsanna praghsanna TÚÁ agus fo-innéacsanna HPI a chuimsíonn níos lú ná aon chuid as gach céad den chaiteachas iomlán tithíocht úinéir-áitithe agus de cheannach iomlán teaghaisí faoi seach.

8. Ní cheanglófar ar Bhallstáit na fo-innéacsanna seo a leanas de chuid ECOICOP, toisc gan iad bheith san áireamh sa chaiteachas airgeadaíochta tomhaltais deiridh teaghlaigh nó toisc nach leor go fóill an méid comhchuibhithe modheolaíochta:

02.3 Támhshuanaigh; 09.4.3 Cluichí seansúlachta; 12.2 Striapachas; 12.5.1 Árachas saoil; 12.6.1 SIATI.

Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 10 d'fhonn an liosta a leagtar amach sa mhír seo a mhodhnú chun go n-áireofar cluichí seansúlachta in ICPT agus ICPT-CS.

Airteagal 6

Minicíocht

1. Cuirfidh Ballstáit ICPT, ICPT-CS agus a bhfo-innéacsanna faoi seach ar fáil don Choimisiún (Eurostat) ar bhonn míosúil, lena n-áirítear na fo-innéacsanna nach dtáirgtear chomh minic céanna.

2. Cuirfidh Ballstáit an t-innéacs praghsanna TÚÁ agus inneács praghsanna IPT ar fáil don Choimisiún (Eurostat) ar bhonn ráithiúil. Is féidir iad a chur ar fáil ar bhonn míosúil ar bhonn deonach.

3. Ní cheanglófar ar Bhallstáit fo-innéacsanna a tháirgeadh ar bhonn míosúil ná ráithiúil má chomhlíontar ceanglais inchomparáideachta Airteagal 4 agus gan na sonraí a bheith á mbailiú chomh minic sin. Cuirfidh Ballstáit an Coimisiún (Eurostat) ar an eolas faoi chatagóirí ECOICOP, faoin innéacs praghsanna TÚÁ agus faoi na catagóirí IPT nach bhfuil rún acu sonraí a bhailiú ina leith ag eatraimh nach minice ná gach mí.

4. Gach bliain, cuirfidh Ballstáit meáchain fo-innéacsanna nuashonraithe do na hinnéacsanna comhchuibhithe ar fáil don Choimisiún (Eurostat).

Airteagal 7

Spriocdhátaí, caighdeáin mhalairte agus athbhreithnithe

1. Cuirfidh Ballstáit na hinnéacsanna comhchuibhithe agus gach fo-innéacs ar fáil don Choimisiún (Eurostat) tráth nach déanaí ná:

(a) 15 lá féilire, do na hinnéacsanna ó mhí Feabhra go dtí mí na Nollag agus 20 lá féilire, d'innéacsanna mhí Eanáir, tar éis dheireadh na míosa sin a ríomhtar na hinnéacsanna ina leith; agus

(b) 85 lá féilire tar éis dheireadh na ráithe sin a ríomhtar na hinnéacsanna ina leith.

2. Cuirfidh Ballstáit na hualaí nuashonraithe ar fáil don Choimisiún (Eurostat) tráth nach déanaí ná:

(a) an 13 Feabhra gach bliain do na hinnéacsanna míosúla;

(b) an 15 Meitheamh gach bliain do na hinnéacsanna ráithiúla.

3. Cuirfidh Ballstáit a bhfuil an euro mar airgeadra acu an tobmheastachán ar fáil don Choimisiún (Eurostat) tráth nach déanaí ná an lá féilire leathdheireanach den mhí a dtagraítear di sa tobmheastachán.

4. Cuirfidh Ballstáit ar fáil don Choimisiún (Eurostat) na sonraí agus na meiteashonraí a cheanglaítear a thabhairt leis an Rialachán seo i gcomhréir le caighdeáin maidir le sonraí agus meiteashonraí a mhalartú.

5. Féadfar athbhreithniú a dhéanamh ar innéacsanna comhchuibhithe agus ar a bhfo-innéacsanna a foilsíodh cheana.

6. Glacfaidh an Coimisiún gníomhartha cur chun feidhme lena sonrófar go mion na caighdeáin chun sonraí agus meiteashonraí a mhalartú dá dtagraítear i mír 4 agus na coinníollacha aonfhoirmeacha le haghaidh athbhreithniú ar innéacsanna comhchuibhithe agus ar a bhfo-innéacsanna dá dtagraítear i mír 5. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

Airteagal 8

Treoirstaidéir

1. Aon uair a mbeidh faisnéis bhunúsach fheabhsaithe riachtanach chun innéacsanna comhchuibhithe a thiomsú, nó nuair is léir an gá atá le hinchomparáideacht fheabhsaithe na n-innéacsanna comhchuibhithe sna modhanna dá dtagraítear in Airteagal 4(4), féadfaidh an Coimisiún (Eurostat) treoirstaidéir a sheoladh a bheidh le déanamh ar bhonn deonach ag Ballstáit.

2. I gcás inarb iomchuí, cuirfidh buiséad ginearálta an Aontais le maoiniú treoirstaidéar den sórt sin.

3. Measúnóidh na treoirstaidéir a indéanta agus a bheadh sé faisnéis bhunúsach fheabhsaithe a fháil nó cineálacha nua cur chuige modheolaíochta a ghlacadh.

4. Déanfaidh an Coimisiún (Eurostat) torthaí na dtreoirstaidéar a mheas i ndlúthchomhar le Ballstáit agus le príomh-úsáideoirí na n-innéacsanna comhchuibhithe, agus na buntáistí á gcur san áireamh a bhaineann le faisnéis bhunúsach fheabhsaithe nó le cur chuige nua modheolaíochta i ndáil leis na costais bhreise a bhaineann le hinnéacsanna comhchuibhithe a chur le chéile.

5. Faoin 31 Nollaig 2020 agus gach cúig bliana ina dhiaidh sin, cuirfidh an Coimisiún tuarascáil faoi bhráid Pharlaimint na hEorpa agus na Comhairle ina ndéanfar meastóireacht, más infheidhme, ar phríomhthorthaí na dtreoirstaidéar.

Airteagal 9

Dearbhú cáilíochta

1. Áiritheoidh Ballstáit cáilíocht na n-innéacsanna comhchuibhithe a sholáthraítear. Chun críocha an Rialacháin seo, beidh feidhm ag na critéir um chaighdeáin cháilíochta atá leagtha síos in Airteagal 12(1) de Rialachán (CE) Uimh. 223/2009.

2. Cuirfidh Ballstáit na nithe seo a leanas ar fáil don Choimisiún (Eurostat):

(a) tuarascálacha bliantúla um chaighdeáin cháilíochta a chumhdaíonn na critéir cháilíochta dá dtagraítear in Airteagal 12(1) de Rialachán (CE) Uimh. 223/2009;

(b) fardail a nuashonraítear go bliantúil ina dtugtar mionsonraí na bhfoinsí sonraí, na sainmhínithe agus na modhanna a úsáideadh;

(c) tuilleadh faisnéis ghaolmhar atá mionsonraithe a dóthain chun meastóireacht a dhéanamh ar chomhlíonadh na gceanglas inchomparáideachta agus cáilíocht na n-innéacsanna comhchuibhithe má iarrann an Coimisiún (Eurostat) sin.

3. Má tá sé ar intinn ag Ballstát athrú suntasach a dhéanamh ar mhodhanna táirgthe na n-innéacsanna comhchuibhithe nó cuid díobh, cuirfidh an Ballstát an Coimisiún (Eurostat) ar an eolas faoi trí mhí ar a dhéanaí sula dtiocfadh aon athrú den sórt sin i bhfeidhm. Cuirfidh an Ballstát meastóireacht chainníochtúil ar thionchar an athraithe ar fáil don Choimisiún (Eurostat).

4. Glacfaidh an Coimisiún gníomhartha cur chun feidhme lena mbunófar ceanglais theicniúla um dhearbhú cáilíochta maidir le hábhar na dtuarascálacha cáilíochta caighdeánacha bliantúla, an spriocdháta chun na tuarascálacha a chur ar fáil don Choimisiún (Eurostat), agus struchtúr na bhfardal agus an sprioc chun na fardail a chur ar fáil don Choimisiún (Eurostat). Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 11(2).

Airteagal 10

An tarmligean a fheidhmiú

1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún gníomhartha tarmligthe a ghlacadh.

2. Agus an chumhacht atá tarmligthe in Airteagail 4(3), 4(5) agus 5(8) á feidhmiú aige, áiritheoidh an Coimisiún nach gcuirfidh na gníomhartha tarmligthe ualach suntasach breise ar Bhallstáit ná ar na freagróirí.

Ina theannta sin, tabharfaidh an Coimisiún bonn cirt cuí leis na gníomhaíochtaí dá bhforáiltear sna gníomhartha tarmligthe sin, agus aird á tabhairt aige, nuair is iomchuí, ar an gcost-éifeachtúlacht, lena n-áirítear an t-ualach ar fhreagróirí agus na costais táirgthe i gcomhréir le hAirteagal 14(3) de Rialachán (CE) Uimh. 223/2009.

Leanfaidh an Coimisiún den ghnáth-chleachtas atá aige agus rachaidh sé i gcomhairle le saineolaithe, lena n-áirítear saineolaithe na mBallstát, sula nglacfaidh sé na gníomhartha tarmligthe sin.

3. Tabharfar an chumhacht chun gníomhartha tarmligthe a ghlacadh dá dtagraítear in Airteagal 4(3), Airteagal 4(5) agus Airteagal 5(8) don Choimisiún go ceann tréimhse cúig bliana ón 13 Meitheamh 2016. Déanfaidh an Coimisiún, tráth nach déanaí ná naoi mí roimh dheireadh na tréimhse cúig bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura gcuirfidh Parlaimint na hEorpa nó an Chomhairle i gcoinne an fhadaithe sin tráth nach déanaí ná trí mhí roimh dheireadh gach tréimhse.

4. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagail 4(3), 4(5) agus 5 (8) a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta a shonrófar sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.

5. A luaithe a ghlacfaidh sé gníomh tarmligthe, tabharfaidh an Coimisiún fógra do Pharlaimint na hEorpa agus don Chomhairle ina leith an tráth céanna.

6. Ní thiocfaidh gníomh tarmligthe a ghlactar de bhun Airteagal 4(3), 4(5) agus 5 (8) i bhfeidhm ach mura mbeidh aon agóid curtha in iúl ag Parlaimint na hEorpa ná ag an gComhairle laistigh de thréimhse trí mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú trí mhí ar thionscnamh Pharlaimint na hEorpa nó na Comhairle.

Airteagal 11

An nós imeachta coiste

1. Déanfaidh an Coiste um an gCóras Staidrimh Eorpach, arna bhunú le Rialachán (CE) Uimh. 223/2009, cúnamh a thabhairt don Choimisiún. Is coiste de réir bhrí Rialachán (AE) Uimh. 182/2011 a bheidh sa Choiste sin.

2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

Airteagal 12

Aisghairm

1. Gan dochar do mhír 2, leanfaidh Ballstáit de na hinnéacsanna comhchuibhithe a sholáthar i gcomhréir le Rialachán (CE) Uimh. 2494/95 go dtí go dtarchuirfear na sonraí a thagraíonn do 2016.

2. Aisghairtear Rialachán (CE) Uimh. 2494/95, le héifeacht ón 1 Eanáir 2017.

Déanfar tagairtí don Rialachán aisghairthe a fhorléiriú mar thagairtí don Rialachán seo, agus léifear iad i gcomhréir leis an tábla comhghaoil a leagtar amach in Iarscríbhinn II.

3. Agus na gníomhartha cur chun feidhme dá dtagraítear in Airteagail 3(6), 3(9), 3(10), 4(4), 5(6) agus 7(6) á ghlacadh den chéad uair aige, déanfaidh an Coimisiún, a mhéid is a luíonn sé leis an Rialachán seo, forálacha ábhartha Rialachán (CE) Uimh. 1749/96 ón gCoimisiún (9), Rialachán (CE) Uimh. 2214/96 ón gCoimisiún (10), Rialachán (CE) Uimh. 1687/98 ón gComhairle (11), Rialachán (CE) Uimh. 2646/98 ón gCoimisiún (12), Rialachán (CE) Uimh. 1617/1999 ón gCoimisiún (13), Rialachán (CE) Uimh. 2166/1999 ón gComhairle (14), Rialachán (CE) Uimh. 2601/2000 ón gCoimisiún (15), Rialachán (CE) Uimh. 2602/2000 ón gCoimisiún (16), Rialachán (CE) Uimh. 1920/2001 ón gCoimisiún (17), Rialachán (CE) Uimh. 1921/2001 ón gCoimisiún (18), Rialachán (CE) Uimh. 1708/2005 ón gCoimisiún (19), Rialachán (CE) Uimh. 701/2006 ón gComhairle (20), Rialachán (CE) Uimh. 330/2009 ón gCoimisiún (21), Rialachán (AE) Uimh. 1114/2010 ón gCoimisiún (22), agus Rialachán (AE) Uimh. 93/2013 ón gCoimisiún (23) a glacadh ar bhonn Rialachán (CE) Uimh. 2494/95, a ionchorprú sa Rialachán seo agus, a mhéid is iomchuí, líon iomlán na ngníomhartha cur chun feidhme a laghdú ag an am céanna. Leanfaidh na Rialacháin a glacadh ar bhonn Rialachán (CE) Uimh. 2494/95 d'fheidhm a bheith acu go ceann idirthréimhse. Tiocfaidh deireadh leis an idirthréimhse sin ar dháta chur i bhfeidhm na ngníomhartha cur chun feidhme a glacadh i dtús báire ar bhonn Airteagail 3(6), 3(9), 3(10), 4(4), 5(6) agus 7(6) den Rialachán seo, arb é an dáta céanna é do na gníomhartha cur chun feidhme sin uile.

Airteagal 13

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm leis den chéad uair maidir le sonraí a bhaineann le hEanáir 2017.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh in Strasbourg, an 11 Bealtaine 2016. Thar ceann Pharlaimint na hEorpa An tUachtarán M. SCHULZ Thar ceann na Comhairle An tUachtarán J.A. HENNIS-PLASSCHAERT

(1) IO C 175, 29.5.2015, lch. 2.

(2) Seasamh ó Pharlaimint na hEorpa an 8 Márta 2016 (nár foilsíodh fós san Iris Oifigiúil) agus cinneadh ón gComhairle an 21 Aibreán 2016.

(3) Rialachán (AE) Uimh. 1176/2011 ó Pharlaimint na hEorpa agus ón gComhairle an 16 Samhain 2011 maidir le míchothromaíochtaí maicreacnamaíocha a chosc agus a cheartú (IO L 306, 23.11.2011, lch. 25).

(4) Rialachán (CE) Uimh. 2494/95 ón gComhairle an 23 Deireadh Fómhair 1995 maidir le hinnéacsanna comhchuibhithe praghsanna do thomhaltóirí (IO L 257, 27.10.1995, lch. 1).

(5) Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le Staidreamh Eorpach agus lena n-aisghairtear Rialachán (CE, Euratom) Uimh. 1101/2008 ó Pharlaimint na hEorpa agus ón gComhairle maidir le tarchur sonraí atá faoi réir rúndachta staidrimh chuig Oifig Staidrimh na gComhphobal Eorpach, Rialachán (CE) Uimh. 322/97 ón gComhairle maidir le Staidreamh Comhphobail, agus Cinneadh 89/382/CEE, Euratom ón gComhairle lena mbunaítear Coiste um Chláir Staidrimh na gComhphobal Eorpach (IO L 87, 31.3.2009, lch. 164).

(6) Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13).

(7) Rialachán (AE) Uimh. 549/2013 ó Pharlaimint na hEorpa agus ón gComhairle an 21 Bealtaine 2013 maidir le córas Eorpach na gcuntas náisiúnta agus réigiúnach san Aontas Eorpach (IO L 174, 26.6.2013, lch. 1).

(8) Rialachán (CEE) Uimh. 696/93 ón gComhairle an 15 Márta 1993 maidir le haonaid staidrimh chun an córas táirgeachta sa Chomhphobal a bhreathnú agus a anailísiú (IO L 76, 30.3.1993, lch. 1).

(9) Rialachán (CE) Uimh. 1749/96 ón gCoimisiún an 9 Meán Fómhair 1996 maidir le bearta chun chun feidhme tosaigh le haghaidh Rialachán (CE) Uimh.2494/95 ón gComhairle a mhéid a bhaineann le hinnéacsanna comhchuibhithe praghsanna tomhaltóirí (IO L 229, 10.9.1996, lch. 3).

(10) Rialachán (CE) Uimh. 2214/96 ón gCoimisiún an 20 Samhain 1996 maidir le hinnéacsanna comhchuibhithe praghsanna tomhaltóirí: tarchur agus scaipeadh fo-innéacsanna de chuid ICPT (IO L 296, 21.11.1996, lch. 8).

(11) Rialachán (CE) Uimh. 1687/98 ón gComhairle an 20 Iúil 1998 lena leasaítear Rialachán (CE) Uimh. 1749/96 ón gCoimisiún a mhéid a bhaineann le cumhdach earraí agus seirbhísí innéacs chomhchuibhithe praghsanna tomhaltóirí (IO L 214, 31.7.1998, lch. 12).

(12) Rialachán (CE) Uimh. 2646/98 ón gCoimisiún an 9 Nollaig 1998 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle a mhéid a bhaineann leis an gcóir a chuirtear ar tharaifí in innéacs chomhchuibhithe praghsanna tomhaltóirí (IO L 335, 10.12.1998, lch. 30).

(13) Rialachán (CE) Uimh. 1617/1999 ón gCoimisiún an 23 Iúil 1999 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle maidir le híoschaighdeáin don chóir a chuirtear ar an árachas in innéacs comhchuibhithe Praghsanna Tomhaltóirí agus lena modhnaítear Rialachán (CE) Uimh. 2214/96 (IO L 192, 24.7.1999, lch. 9).

(14) Rialachán (CE) Uimh. 2166/1999 ón gComhairle an 8 Deireadh Fómhair 1999 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle a mhéid a bhaineann le híoschaighdeáin maidir leis an gcóir a chuirtear ar tháirgí i réimsí na sláinte, an oideachais agus na cosanta sóisialta in Innéacs Comhchuibhithe Praghsanna Tomhaltóirí (IO L 266, 14.10.1999, lch. 1).

(15) Rialachán (CE) Uimh. 2601/2000 ón gCoimisiún an 17 Samhain 2000 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle a mhéid a bhaineann le huainiú praghsanna ceannaitheoirí a chur isteach in Innéacs Comhchuibhithe Praghsanna Tomhaltóirí ((IO L 300, 29.11.2000, lch. 14).

(16) Rialachán (CE) Uimh. 2602/2000 ón gCoimisiún an 17 Samhain 2000 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle a mhéid a bhaineann le híoschaighdeáin don chóir a chuirtear ar íslithe praghsanna in Innéacs Comhchuibhithe Praghsanna Tomhaltóirí (IO L 300, 29.11.2000, lch. 1).

(17) Rialachán (CE) Uimh. 1920/2001 ón gCoimisiún an 28 Meán Fómhair 2001 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle a mhéid a bhaineann le híoschaighdeáin don chóir a chuirtear ar tháillí seirbhíse atá ar coibhéis le luachanna idirbheart in innéacs comhchuibhithe praghsanna tomhaltóirí agus lena leasaítear Rialachán (CE) Uimh. 2214/96 (IO L 261, 29.9.2001, lch. 46).

(18) Rialachán (CE) Uimh. 1921/2001 ón gCoimisiún an 28 Meán Fómhair 2001 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle maidir le híoschaighdeáin d'athbhreithnithe ar an innéacs comhchuibhithe praghsanna do thomhaltóirí agus lena leasaítear Rialachán (CE) Uimh. 2602/2000 (IO L 261, 29.9.2001, lch. 49).

(19) Rialachán (CE) Uimh. 1708/2005 ón gCoimisiún an 19 Deireadh Fómhair 2005 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle, maidir leis an tréimhse choiteann tagartha le haghaidh innéacs comhchuibhithe praghsanna tomhaltóirí agus lena leasaítear Rialachán (CE) Uimh. 2214/96 (IO L 274, 20.10.2005, lch. 9).

(20) Rialachán (CE) Uimh. 701/2006 ón gComhairle an 25 Aibreán 2006 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle, a mhéid a bhaineann cumhdach uainithe in innéacs comhchuibhithe praghsanna tomhaltóirí (IO L 122, 9.5.2006, lch. 3).

(21) Rialachán (CE) Uimh. 330/2009 ón gCoimisiún an 22 Aibreán 2009 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle a mhéid a bhaineann leis an gcóir a chuirtear ar tháirgí séasúracha in Innéacs Comhchuibhithe Praghsanna Tomhaltóirí (ICPT) (IO L 103, 23.4.2009, lch. 6).

(22) Rialachán (AE) Uimh. 1114/2010 ón gCoimisiún an 1 Nollaig 2010 lena leagtar síos rialacha mionsonraithe maidir le cur chun feidhme Rialachán (CE) Uimh. 2494/95 ón gComhairle maidir le híoschaighdeáin do cháilíocht ualú ICPT agus lena n-aisghairtear Rialachán (CE) Uimh. 2454/97 (IO L 316, 2.12.2010, lch. 4).

(23) Rialachán (AE) Uimh. 93/2013 ón gCoimisiún an 1 Feabhra 2013 lena leagtar síos rialacha mionsonraithe maidir cur chun feidhme Rialachán (CE) Uimh. 2494/95 ón gComhairle maidir le hinnéacsanna comhchuibhithe praghsanna do thomhaltóirí, i dtaca le hinnéacsanna praghsanna tithíochta úinéir-áitithe a bhunú (IO L 33, 2.2.2013, lch. 14).

IARSCRÍBHINN I AICMIÚ EORPACH AN TOMHALTAIS AONAIR DE RÉIR CUSPÓRA (ECOICOP) 01 BIA AGUS DEOCHANNA NEAMH-MHEISCIÚLA 01.1 Bia 01.1.1 Arán agus gránaigh 01.1.1.1 Rís 01.1.1.2 Plúir agus gránaigh eile 01.1.1.3 Arán 01.1.1.4 Táirgí bácúis eile 01.1.1.5 Píotsa agus quiche 01.1.1.6 Táirgí pasta agus cúscúis 01.1.1.7 Gránach bricfeasta 01.1.1.8 Táirgí gránach eile 01.1.2 Feoil 01.1.2.1 Mairteoil agus laofheoil 01.1.2.2 Muiceoil 01.1.2.3 Uaineoil agus feoil ghabhair 01.1.2.4 Éineoil 01.1.2.5 Feoil eile 01.1.2.6 Scairteach inite 01.1.2.7 Feoil dheataithe, shaillte nó thriomaithe 01.1.2.8 Ullmhóidí feola eile 01.1.3 Iasc agus bia mara 01.1.3.1 Iasc úr nó fuaraithe 01.1.3.2 Iasc reoite 01.1.3.3 Bia mara úr nó fuaraithe 01.1.3.4 Bia mara reoite 01.1.3.5 Iasc deataithe, saillte nó triomaithe agus bia mara 01.1.3.6 Iasc leasaithe nó próiseáilte agus ullmhóidí eile arna mbunú ar bhia mara 01.1.4 Bainne, cáis agus uibheacha 01.1.4.1 Bainne úr gan bhearradh 01.1.4.2 Bainne úr beagmhéathrais 01.1.4.3 Bainne leasaithe 01.1.4.4 Iógart 01.1.4.5 Cáis agus gruth 01.1.4.6 Táirgí bainne eile 01.1.4.7 Uibheacha 01.1.5 Olaí agus saillte 01.1.5.1 Im 01.1.5.2 Margairín agus saillte plandúla eile 01.1.5.3 Ola olóige 01.1.5.4 Olaí inite eile 01.1.5.5 Saillte ainmhíocha inite eile 01.1.6 Torthaí 01.1.6.1 Torthaí úra nó fuaraithe 01.1.6.2 Torthaí reoite 01.1.6.3 Torthaí triomaithe agus cnónna 01.1.6.4 Torthaí leasaithe agus táirgí arna mbunú ar thorthaí 01.1.7 Glasraí 01.1.7.1 Glasraí úra nó fuaraithe seachas prátaí agus tiúbair eile 01.1.7.2 Glasraí reoite seachas prátaí agus tiúbair eile 01.1.7.3 Glasraí triomaithe, glasraí leasaithe nó próiseáilte eile 01.1.7.4 Prátaí 01.1.7.5 Criospaí 01.1.7.6 Tiúbair agus táirgí glasraí tiúbair eile 01.1.8 Siúcra, subh, mil, seacláid agus milseogra 01.1.8.1 Siúcra 01.1.8.2 Subha, marmaláidí agus mil 01.1.8.3 Seacláid 01.1.8.4 Táirgí milseogra 01.1.8.5 Reoiteoga agus uachtar reoite 01.1.8.6 Ionadaigh shaorga siúcra 01.1.9 Táirgí bia g.a.e. 01.1.9.1 Anlainn, tarsainn 01.1.9.2 Salann, spíosraí agus luibheanna cócaireachta 01.1.9.3 Bia linbh 01.1.9.4 Béilí réamhdhéanta 01.1.9.9 Táirgí bia eile g.a.e. 01.2 Deochanna neamh-mheisciúla 01.2.1 Caife, tae agus cócó 01.2.1.1 Caife 01.2.1.2 Tae 01.2.1.3 Cócó agus seacláid phúdraithe 01.2.2 Uiscí mianraí, deochanna boga, súnna torthaí agus súnna glasraí 01.2.2.1 Uiscí mianraí nó fíoruiscí 01.2.2.2 Deochanna boga 01.2.2.3 Súnna torthaí agus súnna glasraí 02 DEOCHANNA MEISCIÚLA, TOBAC AGUS TÁMHSHUANAIGH 02.1 Deochanna meisciúla 02.1.1 Biotáillí 02.1.1.1 Biotáillí agus licéir 02.1.1.2 Deochanna boga meisciúla 02.1.2 Fíon 02.1.2.1 Fíon ó fhíonchaora 02.1.2.2 Fíon ó thorthaí eile 02.1.2.3 Fíonta treisithe 02.1.2.4 Deochanna fíonbhunaithe 02.1.3 Beoir 02.1.3.1 Lágar 02.1.3.2 Beoracha meisciúla eile 02.1.3.3 Beoracha ar bheagán alcóil agus beoracha neamh-mheisciúla 02.1.3.4 Deochanna beoirbhunaithe 02.2 Tobac 02.2.0 Tobac 02.2.0.1 Toitíní 02.2.0.2 Todóga 02.2.0.3 Táirgí tobac eile 02.3 Támhshuanaigh 02.3.0 Támhshuanaigh 02.3.0.0 Támhshuanaigh 03 ÉADAÍ AGUS COISBHEART 03.1 Éadaí 03.1.1 Ábhair éadaigh 03.1.1.0 Ábhair éadaigh 03.1.2 Baill éadaigh 03.1.2.1 Baill éadaigh d'fhir 03.1.2.2 Baill éadaigh do mhná 03.1.2.3 Baill éadaigh do naíonáin (0 go dtí 2 bhliain) agus do leanaí (3 go 13 bliana) 03.1.3 Baill éadaigh eile agus oiriúintí éadaigh eile 03.1.3.1 Baill éadaigh eile 03.1.3.2 Oiriúintí éadaigh 03.1.4 Éadaí a ghlanadh, a chóiriú agus fháil ar cíos 03.1.4.1 Éadaí a ghlanadh 03.1.4.2 Éadaí a dheisiú agus a fháil ar cíos 03.2 Coisbheart 03.2.1 Bróga agus coisbheart eile 03.2.1.1 Coisbheart d'fhir 03.2.1.2 Coisbheart do mhná 03.2.1.3 Coisbheart do naíonáin agus do leanaí 03.2.2 Coisbheart a dheisiú agus a fháil ar cíos 03.2.2.0 Coisbheart a dheisiú agus a fháil ar cíos 04 TITHÍOCHT, UISCE, LEICTREACHAS, GÁS AGUS BREOSLAÍ EILE 04.1 Cíosanna iarbhír tithíochta 04.1.1 Cíosanna iarbhír a íocann tionóntaí 04.1.1.0 Cíosanna iarbhír a íocann tionóntaí 04.1.2 Cíosanna iarbhír eile 04.1.2.1 Cíosanna iarbhír a íocann tionóntaí as áiteanna cónaithe tánaisteacha 04.1.2.2 Cíosanna garáiste agus cíosanna eile a íocann tionóntaí 04.2 Cíosanna barúlacha tithíochta 04.2.1 Cíosanna barúlacha úinéirí-áititheoirí 04.2.1.0 Cíosanna barúlacha úinéirí-áititheoirí 04.2.2 Cíosanna barúlacha eile 04.2.2.0 Cíosanna barúlacha eile 04.3 An teaghais a chothabháil agus a dheisiú 04.3.1 Ábhair chun an teaghais a chothabháil agus a dheisiú 04.3.1.0 Ábhair chun an teaghais a chothabháil agus a dheisiú 04.3.2 Ábhair chun an teaghais a chothabháil agus a dheisiú 04.3.2.1 Seirbhísí pluiméirí 04.3.2.2 Seirbhísí leictreoirí 04.3.2.3 Seirbhísí cothabhála do chórais téimh 04.3.2.4 Seirbhísí péintéirí 04.3.2.5 Seirbhísí siúinéirí 04.3.2.9 Seirbhísí eile do chothabháil agus do dheisiú na teaghaise 04.4 Soláthar uisce agus seirbhísí ilghnéitheacha a bhaineann leis an teaghais 04.4.1 Soláthar uisce 04.4.1.0 Soláthar uisce 04.4.2 Bailiú bruscair 04.4.2.0 Bailiú bruscair 04.4.3 Bailiú séarachais 04.4.3.0 Bailiú séarachais 04.4.4 Seirbhísí eile a bhaineann leis an teaghais g.a.e. 04.4.4.1 Táillí cothabhála i bhfoirgnimh il-áitithe 04.4.4.2 Seirbhísí slándála 04.4.4.9 Seirbhísí eile a bhaineann le teaghais 04.5 Leictreachas, gás agus breoslaí eile 04.5.1 Leictreachas 04.5.1.0 Leictreachas 04.5.2 Gás 04.5.2.1 Gás nádúrtha agus gás baile 04.5.2.2 Hidreacarbóin leachtaithe (bútán, própán, etc.) 04.5.3 Breoslaí leachtacha 04.5.3.0 Breoslaí leachtacha 04.5.4 Breoslaí soladacha 04.5.4.1 Gual 04.5.4.9 Breoslaí soladacha eile 04.5.5 Fuinneamh teasa 04.5.5.0 Fuinneamh teasa 05 FEARASTUITHE TÍ, TREALAMH TÍ AGUS GNÁTHCHOTHABHÁIL TÍ 05.1 Troscán agus fearastuithe, cairpéid agus clúdaigh urláir eile 05.1.1 Troscán agus fearastuithe 05.1.1.1 Troscán tí 05.1.1.2 Troscán gairdín 05.1.1.3 Trealamh soilsiúcháin 05.1.1.9 Troscán eile agus fearastuithe 05.1.2 Cairpéid agus clúdaigh urláir eile 05.1.2.1 Cairpéid agus rugaí 05.1.2.2 Clúdaigh urláir eile 05.1.2.3 Seirbhísí chun cairpéid fheistithe agus clúdaigh urláir a leagan 05.1.3 Troscán, fearastuithe agus clúdaigh urláir a dheisiú 05.1.3.0 Troscán, fearastuithe agus clúdaigh urláir a dheisiú 05.2 Teicstílí tí 05.2.0 Teicstílí tí 05.2.0.1 Fabraicí agus cuirtíní fearastaithe 05.2.0.2 Éadaí leapa 05.2.0.3 Éadach boird agus seomra folctha 05.2.0.4 Teicstílí tí a dheisiú 05.2.0.9 Teicstílí tí eile 05.3 Fearais tí 05.3.1 Mórfhearais tí idir leictreach agus eile 05.3.1.1 Cuisneoirí, reoiteoirí agus cuisneoirí-reoiteoirí 05.3.1.2 Meaisíní níocháin éadaí, triomadóirí éadaí agus miasniteoirí 05.3.1.3 Cócaireáin 05.3.1.4 Téitheoirí, aerchóiritheoirí 05.3.1.5 Trealamh glanta 05.3.1.9 Mórfhearais tí eile 05.3.2 Mionfhearais leictreacha tí 05.3.2.1 Fearais próiseála bia 05.3.2.2 Meaisíní caife, déantóirí tae agus fearais den chineál céanna 05.3.2.3 Iarainn 05.3.2.4 Tóstaeir agus gríoscáin 05.3.2.9 Mionfhearais leictreacha tí eile 05.3.3 Fearais tí a dheisiú 05.3.3.0 Fearais tí a dheisiú 05.4 Earraí gloine, earraí boird agus acraí tí 05.4.0 Earraí gloine, earraí boird agus acraí tí 05.4.0.1 Earraí gloine, earraí criostail, earraí ceirmeacha agus earraí poircealláin 05.4.0.2 Sceanra, earraí boird agus earraí airgid 05.4.0.3 Uirlisí agus earraí neamhleictreacha cistine 05.4.0.4 Earraí gloine, earraí boird agus acraí tí a dheisiú 05.5 Uirlisí agus trealamh tí agus gairdín 05.5.1 Móruirlisí agus mórthrealamh 05.5.1.1 Móruirlisí leictreacha agus mórthrealamh mótair leictreach 05.5.1.2 Uirlisí móra agus trealamh a dheisiú, a léasú agus chur amach ar cíos 05.5.2 Mionuirlisí agus ilghabhálais 05.5.2.1 Uirlisí beaga neamhleictreacha 05.5.2.2 Gabhálais ilghnéitheacha d'uirlisí beaga 05.5.2.3 Uirlisí beaga neamhleictreacha agus gabhálais ilghnéitheacha a dheisiú 05.6 Earraí agus seirbhísí gnáthchothabhála tí 05.6.1 Earraí neamh-mharthanacha tí 05.6.1.1 Táirgí glantacháin agus cothabhála 05.6.1.2 Earraí tí beaga neamh-mharthanacha eile 05.6.2 Seirbhísí tís agus seirbhísí tí 05.6.2.1 Seirbhísí tís ag foireann atá á híoc 05.6.2.2 Seirbhísí glantacháin 05.6.2.3 Troscán agus fearastuithe a fháil ar cíos 05.6.2.9 Seirbhísí tís agus seirbhísí tí eile 06 SLÁINTE 06.1 Táirgí, fearais agus trealamh leighis 06.1.1 Táirgí cógaisíochta 06.1.1.0 Táirgí cógaisíochta 06.1.2 Táirgí eile leighis 06.1.2.1 Tástálacha le haghaidh toirchis agus feistí frithghiniúna meicniúla 06.1.2.9 Táirgí eile leighis g.a.e. 06.1.3 Fearais agus trealamh teiripe 06.1.3.1 Spéaclaí súl ceartaitheacha agus lionsaí tadhaill 06.1.3.2 Áiseanna éisteachta 06.1.3.3 Fearas agus trealamh teiripeach a dheisiú 06.1.3.9 Fearais agus trealamh teiripe eile 06.2 Seirbhísí d'othair sheachtracha 06.2.1 Seirbhísí leighis 06.2.1.1 Cleachtadh ginearálta 06.2.1.2 Cleachtadh speisialaithe 06.2.2 Seirbhísí déidliachta 06.2.2.0 Seirbhísí déidliachta 06.2.3 Seirbhísí paraimhíochaine 06.2.3.1 Seirbhísí saotharlann anailíse leighis agus ionaid X-ghathaithe 06.2.3.2 Folcthaí teirmeacha, teiripe gleacaíochta cheartaitheach, seirbhísí otharchairr agus trealamh teiripeach a fháil ar cíos 06.2.3.9 Seirbhísí paraimhíochaine eile 06.3 Seirbhísí ospidéil 06.3.0 Seirbhísí ospidéil 06.3.0.0 Seirbhísí ospidéil 07 IOMPAR 07.1 Feithiclí a cheannach 07.1.1 Gluaisteáin 07.1.1.1 Gluaisteáin nua 07.1.1.2 Gluaisteáin athláimhe 07.1.2 Gluaisrothair 07.1.2.0 Gluaisrothair 07.1.3 Rothair 07.1.3.0 Rothair 07.1.4 Feithiclí ainmhí-tharraingthe 07.1.4.0 Feithiclí ainmhí-tharraingthe 07.2 Oibriú trealaimh iompair phearsanta 07.2.1 Páirteanna breise agus ilghabhálais do threalamh iompair phearsanta 07.2.1.1 Boinn 07.2.1.2 Páirteanna breise do threalamh iompair phearsanta 07.2.1.3 Gabháltais do threalamh iompair phearsanta 07.2.2 Breoslaí agus bealaí do threalamh iompair phearsanta 07.2.2.1 Díosal 07.2.2.2 Peitreal 07.2.2.3 Breoslaí eile do threalamh iompair phearsanta 07.2.2.4 Bealaí 07.2.3 Trealaimh iompair phearsanta a chothabháil agus a dheisiú 07.2.3.0 Trealaimh iompair phearsanta a chothabháil agus a dheisiú 07.2.4 Seirbhísí eile a bhaineann le trealamh iompair phearsanta 07.2.4.1 Garáistí, spásanna páirceála agus trealamh iompair phearsanta a fháil ar cíos 07.2.4.2 Saoráidí dola agus méadair pháirceála 07.2.4.3 Ceachtanna tiomána, tástálacha, ceadúnais agus trialacha ródacmhainneachta 07.3 Seirbhísí iompair 07.3.1 Iompar paisinéirí d'iarnród 07.3.1.1 Iompar paisinéirí d'iarnród 07.3.1.2 Iompar paisinéirí faoi thalamh agus de thram 07.3.2 Iompar paisinéirí de bhóthar 07.3.2.1 Iompar paisinéirí de bhus agus de chóiste 07.3.2.2 Iompar paisinéirí de thacsaí agus de charr ar cíos fara tiománaí 07.3.3 Iompar paisinéirí d'aer 07.3.3.1 Eitiltí intíre 07.3.3.2 Eitiltí idirnáisiúnta 07.3.4 Iompar paisinéirí ar muir agus ar uiscebhealach intíre 07.3.4.1 Iompar paisinéirí ar muir 07.3.4.2 Iompar paisinéirí ar uiscebhealach intíre 07.3.5 Comhiompar paisinéirí 07.3.5.0 Comhiompar paisinéirí 07.3.6 Seirbhísí iompair eile a cheannaítear 07.3.6.1 Iompar d'iarnród cáblach, de chábla-charr agus de chathaoir-ardaitheoir 07.3.6.2 Seirbhísí aistrithe agus stórála 07.3.6.9 Seirbhísí iompair eile a cheannaítear g.a.e. 08 CUMARSÁID 08.1 Seirbhísí poist 08.1.0 Seirbhísí poist 08.1.0.1 Seirbhísí láimhseála litreacha 08.1.0.9 Seirbhísí eile poist 08.2 Trealamh teileafóin agus facs 08.2.0 Trealamh teileafóin agus facs 08.2.0.1 Trealamh teileafóin sheasta 08.2.0.2 Trealamh teileafóin shoghluaiste 08.2.0.3 Trealamh teileafóin eile agus trealamh facs 08.2.0.4 Trealamh teileafón nó facs a dheisiú 08.3 Seirbhísí teileafóin agus facs 08.3.0 Seirbhísí teileafóin agus facs 08.3.0.1 Seirbhísí teileafóin sreangaithe 08.3.0.2 Seirbhísí teileafóin gan sreang 08.3.0.3 Seirbhísí um rochtain ar an idirlíon a sholáthar 08.3.0.4 Seirbhísí teileachumarsáide cuachta 08.3.0.5 Seirbhísí eile tarchuir faisnéise 09 ÁINEAS AGUS CULTÚR 09.1 Trealamh closamhairc, grianghrafadóireachta agus próiseála faisnéise 09.1.1 Trealamh chun fuaim agus pictiúr a ghlacadh, a thaifeadadh agus a atáirgeadh 09.1.1.1 Trealamh chun fuaim a ghlacadh, a thaifeadadh agus a atáirgeadh 09.1.1.2 Trealamh chun fuaim agus pictiúr a ghlacadh, a thaifeadadh agus a atáirgeadh 09.1.1.3 Feistí fuaime agus físe iniompartha 09.1.1.9 Trealamh eile chun fuaim agus pictiúr a ghlacadh, a thaifeadadh agus a atáirgeadh 09.1.2 Trealamh grianghrafadóireachta agus cineamatagrafach agus uirlisí optúla 09.1.2.1 Ceamaraí 09.1.2.2 Gabhálais do threalamh grianghrafadóireachta agus cineamatagrafach 09.1.2.3 Ionstraimí optúla 09.1.3 Trealamh próiseála faisnéise 09.1.3.1 Ríomhairí pearsanta 09.1.3.2 Gabhálais do threalamh próiseála faisnéise 09.1.3.3 Bogearraí 09.1.3.4 Áireamháin agus trealamh próiseála faisnéise eile 09.1.4 Meáin taifeadta 09.1.4.1 Meáin taifeadta réamhthaifeadta 09.1.4.2 Meáin taifeadta neamhthaifeadta 09.1.4.9 Meáin taifeadta eile 09.1.5 Trealamh closamhairc, grianghrafadóireachta agus próiseála faisnéise a dheisiú 09.1.5.0 Trealamh closamhairc, grianghrafadóireachta agus próiseála faisnéise a dheisiú 09.2 Mórearraí marthanacha eile áineasa agus cultúir 09.2.1 Mórearraí marthanacha áineasa faoin aer 09.2.1.1 Veaineanna campála, carbháin agus leantóirí 09.2.1.2 Eitleáin, mionaerárthaí, faoileoirí, faoileoirí crochta agus balúin the 09.2.1.3 Báid, mótair transaim agus feistiú bád 09.2.1.4 Capaill, capaillíní agus gabhálais 09.2.1.5 Earraí móra le haghaidh cluichí agus spóirt 09.2.2 Uirlisí ceoil agus mórearraí marthanacha áineasa faoi dhíon 09.2.2.1 Uirlisí ceoil 09.2.2.2 Mórearraí marthanacha áineasa faoi dhíon 09.2.3 Mórearraí marthanacha eile áineasa agus cultúir a chothabháil agus a dheisiú 09.2.3.0 Mórearraí marthanacha eile áineasa agus cultúir a chothabháil agus a dheisiú 09.3 Earraí agus trealamh eile áineasa, gairdíní agus peataí 09.3.1 Cluichí, bréagáin agus sainchaitheamh aimsire 09.3.1.1 Cluichí agus sainchaitheamh aimsire 09.3.1.2 Bréagáin agus earraí ceiliúrtha 09.3.2 Trealamh spóirt, campála agus áineasa faoin aer 09.3.2.1 Trealamh spóirt 09.3.2.2 Trealamh campála agus áineasa faoin aer 09.3.2.3 Trealamh spóirt, campála agus áineasa faoin aer a dheisiú 09.3.3 Gairdíní, plandaí agus bláthanna 09.3.3.1 Táirgí gairdíní 09.3.3.2 Plandaí agus bláthanna 09.3.4 Peataí agus táirgí a bhaineann leo 09.3.4.1 Peataí a cheannach 09.3.4.2 Táirgí do pheataí 09.3.5 Seirbhísí tréidliachta agus seirbhísí eile do pheataí 09.3.5.0 Seirbhísí tréidliachta agus seirbhísí eile do pheataí 09.4 Seirbhísí áineasa agus cultúrtha 09.4.1 Seirbhísí áineasa agus spóirt 09.4.1.1 Seirbhísí áineasa agus spóirt — Tinreamh 09.4.1.2 Seirbhísí áineasa agus spóirt — Rannpháirteachas 09.4.2 Seirbhísí cultúrtha 09.4.2.1 Pictiúrlanna, amharclanna, ceolchoirmeacha 09.4.2.2 Iarsmalanna, leabharlanna, gairdíní zó-eolaíochta 09.4.2.3 Táillí teilifíse agus ceadúnais raidió, síntiúis 09.4.2.4 Trealamh agus oiriúintí don chultúr a fháil ar cíos 09.4.2.5 Seirbhísí grianghrafadóireachta 09.4.2.9 Seirbhísí cultúrtha eile 09.4.3 Cluichí seansúlachta 09.4.3.0 Cluichí seansúlachta 09.5 Nuachtáin, leabhair agus stáiseanóireacht 09.5.1 Leabhair 09.5.1.1 Leabhair ficsin 09.5.1.2 Téacsleabhair oideachais 09.5.1.3 Leabhair neamhfhicsin eile 09.5.1.4 Seirbhísí ceangail agus íoslódáil ríomhleabhar 09.5.2 Nuachtáin agus tréimhseacháin 09.5.2.1 Nuachtáin 09.5.2.2 Irisí agus tréimhseacháin 09.5.3 Ábhar clóite ilghnéitheach 09.5.3.0 Ábhar clóite ilghnéitheach 09.5.4 Stáiseanóireacht agus ábhair líníochta 09.5.4.1 Táirgí páipéir 09.5.4.9 Ábhar eile stáiseanóireachta agus líníochta 09.6 Saoire láneagraithe 09.6.0 Saoire láneagraithe 09.6.0.1 Saoire láneagraithe sa bhaile 09.6.0.2 Saoire láneagraithe idirnáisiúnta 10 OIDEACHAS 10.1 Oideachas réamhscoile agus bunscoile 10.1.0 Oideachas réamhscoile agus bunscoile 10.1.0.1 Oideachas réamh-bhunscoile (ISCED-97 leibhéal 0) 10.1.0.2 Bunoideachas (ISCED-97 leibhéal 1) 10.2 Oideachas meánscoile 10.2.0 Oideachas meánscoile 10.2.0.0 Oideachas meánscoile 10.3 Oideachas iar-mheánscoile neamhthreasach 10.3.0 Oideachas iar-mheánscoile neamhthreasach 10.3.0.0 Oideachas iar-bhunscoile neamhthreasach (ISCED-97 leibhéal 4) 10.4 Oideachas treasach 10.4.0 Oideachas treasach 10.4.0.0 Oideachas treasach 10.5 Oideachas nach féidir a shainmhíniú de réir leibhéil 10.5.0 Oideachas nach féidir a shainmhíniú de réir leibhéil 10.5.0.0 Oideachas nach féidir a shainmhíniú de réir leibhéil 11 BIALANNA AGUS ÓSTÁIN 11.1 Seirbhísí lónadóireachta 11.1.1 Bialanna, caiféanna agus a leithéid 11.1.1.1 Bialanna, caiféanna agus ionaid damhsa 11.1.1.2 Mearbhia agus seirbhísí bia beir leat 11.1.2 Ceaintíní 11.1.2.0 Ceaintíní 11.2 Seirbhísí cóiríochta 11.2.0 Seirbhísí cóiríochta 11.2.0.1 Óstáin, carr-óstáin, óstaí agus seirbhísí cóiríochta cosúla 11.2.0.2 Ionaid saoire, láithreáin champála, brúnna óige agus seirbhísí cóiríochta cosúla 11.2.0.3 Seirbhísí cóiríochta ar bhunaíochtaí eile 12 EARRAÍ AGUS SEIRBHÍSÍ ILGHNÉITHEACHA 12.1 Cúram pearsanta 12.1.1 Gruagairí agus bunaíochtaí grúmaeireachta pearsanta 12.1.1.1 Gruagaireacht d'fhir agus do leanaí 12.1.1.2 Gruagaireacht do mhná 12.1.1.3 Cóireálacha grúmaeireachta pearsanta 12.1.2 Fearais leictreacha le haghaidh cúram pearsanta 12.1.2.1 Fearais leictreacha le haghaidh cúram pearsanta 12.1.2.2 Fearais leictreacha le haghaidh cúram pearsanta a dheisiú 12.1.3 Fearais, earraí agus táirgí eile le haghaidh cúram pearsanta 12.1.3.1 Fearais neamhleictreacha 12.1.3.2 Earraí le haghaidh sláinteachas pearsanta agus folláine, táirgí speisialaithe agus táirgí áilleachta 12.2 Striapachas 12.2.0 Striapachas 12.2.0.0 Striapachas 12.3 Earraí pearsanta g.a.e. 12.3.1 Seodra, cloig agus uaireadóirí 12.3.1.1 Seodra 12.3.1.2 Cloig agus uaireadóirí 12.3.1.3 Seodra, cloig agus uaireadóirí a dheisiú 12.3.2 Earraí pearsanta eile 12.3.2.1 Earraí taistil 12.3.2.2 Earraí le haghaidh naíonán 12.3.2.3 Earraí pearsanta eile a dheisiú 12.3.2.9 Earraí pearsanta eile g.a.e. 12.4 Cosaint shóisialta 12.4.0 Cosaint shóisialta 12.4.0.1 Seirbhísí cúraim leanaí 12.4.0.2 Tithe scoir do dhaoine scothaosta agus tithe cónaithe do dhaoine faoi mhíchumas 12.4.0.3 Seirbhísí chun daoine a choinneáil ina dtithe príobháideacha 12.4.0.4 Comhairleoireacht 12.5 Árachas 12.5.1 Árachas saoil 12.5.1.0 Árachas saoil 12.5.2 Árachas a bhaineann leis an teaghais 12.5.2.0 Árachas a bhaineann leis an teaghais 12.5.3 Árachas a bhaineann le sláinte 12.5.3.1 Árachas poiblí a bhaineann le sláinte 12.5.3.2 Árachas príobháideach a bhaineann le sláinte 12.5.4 Árachais a bhaineann le hiompar 12.5.4.1 Árachas mótarfheithiclí 12.5.4.2 Árachas taistil 12.5.5 Árachas eile 12.5.5.0 Árachas eile 12.6 Seirbhísí airgeadais g.a.e. 12.6.1 SIATI 12.6.1.0 SIATI 12.6.2 Seirbhísí airgeadais eile g.a.e. 12.6.2.1 Muirir bainc agus oifigí poist 12.6.2.2 Táillí agus muirir seirbhíse bróicéirí, comhairleoirí infheistíochta 12.7 Seirbhísí eile g.a.e. 12.7.0 Seirbhísí eile g.a.e. 12.7.0.1 Táillí riaracháin 12.7.0.2 Seirbhísí dlí agus cuntasaíocht 12.7.0.3 Seirbhísí sochraide 12.7.0.4 Táillí agus seirbhísí eile